<classify> MKUTANO wa wanachama wa Jumuiya ya Maendeleo ya Kusini mwa Afrika SADC, utafanyika Agosti 17 na 18 kwenye ukumbi wa Mikutano wa Kimataifa wa Julius Nyerere Jijini Dar es Salaam Jumla ya marais 16 wa jumuiya hiyo wanatarajiwa kushiriki mkutano huo, ambao pamoja na mambo mengine tutashuhudia Rais John Magufuli akipokea kijiti kutoka kwa Rais wa Namibia, Hage Geingob ambaye amemaliza muda wake.Rais Magufuli atakuwa Mwenyekiti wa jumuiya hiyo kwa kipindi cha mwaka mmoja. Mara ya mwisho mkutano huo kufanyika nchini, ilikuwa mwaka 2003 wakati wa Serikali ya Awamu Tatu ya Rais Benjamin Mkapa. Huu ni mkutano wenye uzito wa kipekee, kwa kuwa si tu utahudhuriwa na marais 16, bali pia wageni 1,000 wanatarajiwa kuambatana na marais hao katika mkutano huo. Upekee wa mkutano huu ni fursa adhimu ya kiuchumi na kichocheo cha kuongeza mshikamano wa kibiashara katika nchi za Sadc. Wadau mbalimbali pamoja na wafanyabiashara wa sekta binafsi wakiwemo wamiliki wa hoteli, wenye biashara ya vyakula, usafiri na nyinginezo, wanatakiwa kujitokeza ili kujitangaza zaidi kupitia mkutano huo na kuhakikisha mkutano wa SADC hapa nchini, unawanufaisha.Nionavyo mimi wafanyabiashara wachache wa Tanzania, walioweza kupenya kwenye soko la kimataifa, hivyo kuuza bidhaa zao na kuwekeza katika sekta ya viwanda. Nchi hizi ni fursa nzuri kwa uwekezaji, hivyo ni wakati wa wafanyabiashara wa Tanzania, kuchangamka maslahi yao binafsi na ya nchi kwa jumla. Kiserikali mkutano huu si tu jukwaa lenye mtazamo wa kisiasa, bali ni fursa nzuri kwa taasisi za serikali kama vile Wizara ya Viwanda na Biashara, Kituo cha Uwekezaji TIC, Mamlaka ya Maendeleo ya Biashara Tanzania TanTrade na nyinginezo. Ujio wa wageni hao uwe chachu ya kutangaza vivutio vya uwekezaji vilivyopo nchini. Lakini kubwa zaidi ni vyombo hivyo vijenge uhusiano na mitandao ya kibiashara ili kutafuta masoko ya bidhaa za Tanzania. Huu ni wakati kwa Tanzania ambayo dira yake ya maendeleo ni kuwa na uchumi wa kati unaochagizwa na maendeleo ya viwanda, kuzitumia nchi za SADC kuwekeza katika sekta zote kuanzia mawasiliano, utalii, biashara, madini, usafiri wa ndege, benki, lugha na nyinginezo.Ukitazama nchi zote za jumuiya hii, Tanzania ina nafasi kubwa ya kunufaika kiuchumi, hasa kutokana na wingi wa rasilimali zake, utulivu wa kisiasa na uimara wa serikali yetu.Tutumie mambo hayo, kama kichocheo cha kuipaisha nchi kiuchumi katika nchi za SADC.  <topic>: kitaifa 